(तेरथुम जिल्लाको पूर्वीभाग फेदाप र आठराईको व्यापक भौगोलिक परिवेसको बीचमा साम्थाङ भन्ने गाउँका सिरानमा अत्यन्तै रमणीय, ठूला,े फराकिलो चौर छ । त्यहाँबाट आठराई र फेदाप आतेजाते गर्ने एक महत्वपूर्ण मूलबाटो पनि जान्छ । त्यहाँ त्यो चउरे बाटामा चप्लेटी परेको अग्लो मूढाजस्तो एक ठूलै खैरो वा कैलो ढुङ्गो छ । त्यस माथि पनि बसेर यात्रुहरू विश्राम गर्ने गर्छन् । त्यसलाई सवैले लिही ढुङ्गो भन्छन् । आठराई खण्डकाव्यमा फेदाप र अन्य ठाउँको पनि केही उल्लेख गर्ने सिलसिलामा सो लिही ढुङ्गाको प्रसङ्ग पनि आएको हुँदा त्यसैको विषयमा गएका चार दिन जतिमा स्वतन्त्र पद्य शैली र लयमा यो एउटा छोटो खण्डकाव्यको रचना विस्तार हुन पुग्यो र सम्बन्धित एवम् इच्छुक अनि स्थानानुरागी तथा साहित्यप्रेमीहरू सवैको समक्ष पठनार्थ प्रस्तुत गरेको छु । यो विस्तारित लामो कविता प्रकाशोन्मुख नवालोक जन्मभूमि खण्डकाव्य संग्रहमा समावेस गरिएको एक टुक्रा हो । —मोहन सिटौला)